White Hawks forlænger med forwarden Colin Vock, der satser på at nå topformen i næste sæson.

Den amerikanske forward Colin Vock er blevet forlænget med White Hawks. Forwarden forventer, at han bliver endnu mere giftig og leverer flere af de mål - og målgivende afleveringer - som tilhængerne tørster efter. - Vi nåede langt i sidste sæson, men fik ikke indfriet vores ambition 100 procent. I den kommende sæson sigter vi igen mod toppen, og jeg brænder for at være med til at gå hele vejen denne gang, siger Colin Vock. Den 29-årige amerikaner er født i Michigan i det nordøstlige hjørne af USA. Talentet blev formet på University of Vermont, hvor han var fast mand på Vermont Catamounts. Karrieren har bragt ham til de nordamerikanske klubber Gwinnett Gladiators og Utah Grizzlies, norske Rosenborg og danske Esbjerg. Sidste forår kom han til White Hawks. - Jeg har følt mig utroligt godt modtaget i Frederikshavn. Det er en ægte hockey-by med engagerede fans, som jeg vil gøre mit bedste på isen for at gøre glade, siger Colin Vock. Han er i USA for tiden, men han er tilbage i klubben i den første uge af juli, og lover, at han nok skal være skarp og i god form til den tid. Indtil da følger han et workout-program for at vedligehold formen. Cheftræner Peter Johansson er overbevist om, at White Hawks i den kommende sæson får skabt en stærk offensiv. - Colin Vock har de sportslige kvaliteter og den mentalitet, som holdet har brug for. Han arbejder altid benhårdt, og så kan han få pucken ind i kassen, siger han.